কাঁপবে শত্রুপক্ষ, অগ্নি-৫ ক্ষেপণাস্ত্রের পরীক্ষা সফল ভারত

ওয়েব ডেস্ক: শব্দের চেয়ে ২৪গুণ বেশি গতি, কাঁপবে শত্রুপক্ষ। ইন্টারমিডিয়েট রেঞ্জের অগ্নি-৫ ক্ষেপণাস্ত্রের (Agni 5 Missile Launch) পরীক্ষা করল ভারত। ওড়িশার চাঁদিপুরের ইন্টিগ্রেটেড টেস্ট রেঞ্জ থেকে মাঝারি পাল্লার ব্যালিস্টিক ক্ষেপণাস্ত্র অগ্নি-৫ সফলভাবে পরীক্ষা করে ভারত । প্রতিরক্ষা মন্ত্রকের তরফে জানানো হয়েছে, এই পরীক্ষায় সব কার্যকরী ও প্রযুক্তিগত মানদণ্ড নিশ্চিত করা হয়েছে। অনেকেই সেই মিসাইলের ভিডিও করে সোশ্যাল মিডিয়ায় পোস্ট করে দাবি করেছেন, এই মিসাইলটি দিঘা, এমনকী বাংলাদেশ থেকেও দেখা গিয়েছে।

এটি দেশের প্রথম ও একমাত্র ভূমি থেকে ভূমিতে নিক্ষেপযোগ্য আন্তঃমহাদেশীয় ব্যালিস্টিক ক্ষেপণাস্ত্র। অগ্নি-৫ এর আক্রমণের পরিধি ৫০০০ কিলোমিটারেরও বেশি। এই সফল পরীক্ষার পর চিনের যেকোনও অংশ অগ্নি ৫-এর হিট রেঞ্জের মধ্যে চলে এল। এই ক্ষেপণাস্ত্রটি মাল্টিপল ইন্ডিপেন্ডেন্টলি টার্গেটেবল রি-এন্ট্রি ভেহিকেলস (MIRV) প্রযুক্তিতে সজ্জিত। অর্থাৎ, একবার উৎক্ষেপণ করা হলে, এটি একই সঙ্গে একাধিক লক্ষ্যবস্তুতে আক্রমণ করতে পারে। অগ্নি-৫ এর দেড় টন পর্যন্ত পারমাণবিক অস্ত্র বহন করার ক্ষমতা রয়েছে। ভারত ফের প্রমাণ করল তার কৌশলগত সামরিক সক্ষমতা। পাকিস্তানের সাম্প্রতিক পারমাণবিক হামলার হুমকির পরই সফলভাবে পরীক্ষা চালিয়েছে শক্তিশালী দূরপাল্লার ব্যালিস্টিক মিসাইল ‘অগ্নি-৫’।

এই অত্যাধুনিক মিসাইল ইউরোপ ও আফ্রিকার অনেক অংশে হানা দিতে পারবে। ততটাই পরিধি রয়েছে এই অগ্নি ৫-এর । এমআইআরভি প্রযুক্তির অগ্নি-৫ ক্ষেপণাস্ত্র অনেক লক্ষ্যবস্তুতে হামলা চালিয়ে চোখের পলকে তা ধ্বংস করে দিতে পারে। মার্কিন যুক্তরাষ্ট্র, রাশিয়া, চিন, ফ্রান্স এবং ব্রিটেনের পরে এই প্রযুক্তি অর্জনকারী ষষ্ঠ দেশ ভারত। রোড-মোবাইল লঞ্চার থেকে এটি উৎক্ষেপণ করা যাবে। এই মিসাইলটিকে দেশীয় প্রযুক্তিতে তৈরি করা হয়েছে। এটি তৈরি করেছে ডিআরডিও। পরীক্ষার সময় সমুদ্রবাহী জাহাজ, রাডার দিয়ে ক্ষেপণাস্ত্রটির রিয়েল-টাইম ফ্লাইট অ্যাসেসমেন্ট করা হয়।